MT Il-Ġurnal Uffiċjali tal-Unjoni Ewropea C 141/11

Opinjoni tal-Kumitat tar-Reġjuni dwar ħiliet ġodda għal impjiegi ġodda – l-antiċipazzjoni u t-tlaqqigħ tas-suq tax-xogħol u l-ħiliet meħtieġa

2010/C 141/03

IL-KUMITAT TAR-REĠJUNI JRESSAQ DAWN IR-RAKKOMANDAZZJONIJIET:

— jiġbed l-attenzjoni għall-fatt li l-atturi politiċi (statali, reġjonali u lokali) għandhom jużaw l-influwenza tagħhom u jieħdu ħsieb li jiġu eliminati l-effetti negattivi tal-kriżi, jagħtu prijorità lill-opportunitajiet li toffri ekonomija b’livell baxx ta’ karbonju u permezz ta’ approċċ integrat u sostenibbli jippromovu Strateġija ta’ Liżbona riveduta;

— jistqarr li b’riżultat tal-kriżi ekonomika attwali eluf ta’ impjegati fl-Istati Membri tal-UE tilfu xogħolhom u dan il-qgħad ser ikompli jiżdied b’riżultat tas-swieq il-ġodda u r-rilokazzjoni tal-kumpaniji f’pajjiżi fejn l-ispejjeż tal-produzzjoni huma aktar baxxi. Huwa importanti ħafna li l-ħiliet tal-impjegati jiżdiedu u jikkonformaw aktar mal-bżonnijiet tas-suq tax-xogħol;

— huwa tal-fehma li t-taħriġ bażiku ta’ livell għoli jħejji l-bażi għall-ksib tal-ħiliet u jżid il-volontà għat-tagħlim tul il-ħajja. Is-soċjetajiet u b’mod partikolari l-Unjoni Ewropea dejjem qed ikomplu jiżviluppaw f’soċjetà tal-informazzjoni fejn qed tkompli tiżdied ukoll id-domanda għal ħaddiema bi kwalifiki għolja u l-maġġoranza tal-impjiegi jinsabu fis-settur tas-servizzi;

— jiġbed l-attenzjoni għall-fatt li l-bidla għal ekonomija li tuża livell baxx ta’ karbonju, li rriżultat mill-problema tat-tibdil fil-klima u l-iżvilupp teknoloġiku kontinwu, b’mod partikolari fil-qasam tal-ICTs, titlob ristrutturar, xi drabi kbir, fl-oqsma li jeżistu. Dan ifisser bidliet fis-suq tax-xogħol iżda jista’ jfisser ukoll potenzjal għall-ħolqien ta’ impjiegi ġodda (“green jobs”), li sikwit ikunu multidixxiplinari u jeħtieġu l-għarfien f’ħafna oqsma differenti.

Relatur : Is-Sinjura Marianne Fügl (AT/PSE), Viċi Sindku tal-Marktgemeinde ta’ Traisen

Dokument ta’ referenza:

Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Ħiliet ġodda għal impjiegi ġodda – l-antiċipazzjoni u t-tlaqqigħ tas-suq tax-xogħol u l-ħiliet meħtieġa

COM(2008) 868 finali.

I. RAKKOMANDAZZJONIJIET TA’ POLITIKA

IL-KUMITAT TAR-REĠJUNI

1. jilqa’ l-impenn tal-Kummissjoni b’rabta mal-Komunikazzjoni tagħha intitolata “Ħiliet ġodda għal impjiegi ġodda”;

2. jemmen li l-aktar kriżi finanzjarja u ekonomika serja li qatt rajna matul dawn l-aħħar snin diġà wasslet għal kriżi soċjali u kriżi fl-impjieg, u din ser tiggrava fil-ġejjieni. Għalhekk il-konsegwenzi tagħha għandhom jiġu antiċipati u miġġielda (1);

3. jiġbed l-attenzjoni għall-fatt li l-atturi politiċi (statali, reġjonali u lokali) għandhom jużaw l-influwenza tagħhom u jieħdu ħsieb li jiġu eliminati l-effetti negattivi tal-kriżi, jagħtu prijorità lill-opportunitajiet li toffri ekonomija b’livell baxx ta’ karbonju u permezz ta’ approċċ integrat u sostenibbli jippromovu Strateġija ta’ Liżbona riveduta;

4. jemmen li sabiex dan ikun jista’ jseħħ hemm bżonn li ssir analiżi tal-iżvilupp tas-suq tax-xogħol tal-Unjoni Ewropea matul is-snin li ġejjin;

L-isfidi tal-futur

5. jemmen li matul is-snin li ġejjin l-Unjoni Ewropea u s-27 Stat Membru tagħha ser ikunu qed jiffaċċjaw varjetà ta’ sfidi maġġuri, hekk kif l-istrutturi bażiċi u l-kultura tas-soċjetà industrijali u tal-informazzjoni jevolvu biex jintegraw il-prattiki ġodda tas-soċjetà msejsa fuq l-għarfien u l-innovazzjoni, li wieħed mill-fatturi ewlenin tagħha hija l-kapaċità li tbassar il-futur malajr;

6. jistqarr li b’riżultat tal-kriżi ekonomika attwali eluf ta’ impjegati fl-Istati Membri tal-UE tilfu xogħolhom u dan il-qgħad ser ikompli jiżdied b’riżultat tas-swieq il-ġodda u r-rilokazzjoni tal-kumpaniji f’pajjiżi fejn l-ispejjeż tal-produzzjoni huma aktar baxxi. Huwa importanti ħafna li l-ħiliet tal-impjegati jiżdiedu u jikkonformaw aktar mal-bżonnijiet tas-suq tax-xogħol;

7. huwa tal-fehma li t-taħriġ bażiku ta’ livell għoli jħejji l-bażi għall-ksib tal-ħiliet u jżid il-volontà għat-tagħlim tul il-ħajja. Is-soċjetajiet u b’mod partikolari l-Unjoni Ewropea dejjem qed ikomplu jiżviluppaw f’soċjetà tal-informazzjoni fejn qed tkompli tiżdied ukoll id-domanda għal ħaddiema bi kwalifiki għolja u l-maġġoranza tal-impjiegi jinsabu fis-settur tas-servizzi;

8. huwa tal-opinjoni li l-bidla demografika u t-tixjiħ tal-popolazzjoni għandhom jingħataw aktar attenzjoni;

9. jiġbed l-attenzjoni għall-fatt li l-bidla għal ekonomija li tuża livell baxx ta’ karbonju, li rriżultat mill-problema tat-tibdil fil-klima u l-iżvilupp teknoloġiku kontinwu, b’mod partikolari fil-qasam tal-ICTs, titlob ristrutturar, xi drabi kbir, fl-oqsma li jeżistu. Dan ifisser bidliet fis-suq tax-xogħol iżda jista’ jfisser ukoll potenzjal għall-ħolqien ta’ impjiegi ġodda (“green jobs”), li sikwit ikunu multidixxiplinari u jeħtieġu l-għarfien f’ħafna oqsma differenti;

10. jirrimarka li dawn il-bidliet kollha jolqtu lill-ħaddiema, lis-suq tax-xogħol u lill-intrapriżi;

11. jissuġġerixxi li jittieħdu miżuri fuq perijodu twil u konkreti, li jiffokaw fuq azzjoni radikali msejsa fuq interazzjoni mill-qrib bejn l-oqsma tar-riċerka, l-edukazzjoni u l-innovazzjoni (l-hekk imsejjaħ Trijangolu tal-Għarfien), bl-appoġġ tal-kooperazzjoni fil-livell tal-Unjoni Ewropea sabiex isir skambju tal-esperjenzi u jitfasslu s-soluzzjonijiet adatti;

Ir-rwol tal-awtoritajiet lokali u reġjonali

12. jemmen li l-awtoritajiet lokali u reġjonali jaqdu rwol importanti sabiex jinkisbu l-objettivi stabbiliti fil-Komunikazzjoni tal-Kummissjoni;

13. jilqa’ l-fatt li l-Komunikazzjoni tagħraf id-differenzi reġjonali li jeżistu bejn ir-rekwiżiti fil-qasam tal-ħiliet u fis-swieq tax-xogħol. L-awtoritajiet lokali u reġjonali huma l-provvedituri prinċipali tal-edukazzjoni primarja u sekondarja u b’hekk huma jipprovdu l-edukazzjoni inizjali li hija l-bażi biex jinkisbu l-ħiliet aktar tard. Ħafna drabi huma responsabbli wkoll għall-faċilitajiet li jippermettu l-mobilità u t-taħriġ, bħall-konnessjonijiet tat-trasport, il-kura tat-tfal u l-istituzzjonijiet edukattivi;

14. huwa tal-fehma li l-mobilità transkonfinali fl-impjieg hija wkoll prekondizzjoni li permezz tagħha jista’ jkun hemm iktar libertà tal-għażla u iktar nies ikunu jistgħu jsibu xogħol ġdid u aħjar;

15. jemmen li parteċipazzjoni msaħħa tal-awtoritajiet lokali u reġjonali permezz ta’ kooperazzjoni reġjonali msaħħa bejn il-gruppi ta’ interess kollha, l-analiżi tas-swieq tax-xogħol reġjonali u l-valutazzjoni tal-eżiġenzi futuri rigward kwalifiki huma indispensabbli għaż-żoni rurali li huma vulnerabbli u mhedda mill-migrazzjoni u għar-reġjuni ultraperiferiċi. Sabiex ikunu jistgħu jitfasslu r-risposti tal-Unjoni Ewropea għall-isfidi li qed niffaċċjaw hemm bżonn li nagħrfu l-għarfien u l-esperjenzi tal-awtoritajiet lokali u reġjonali;

16. isejjaħ għal użu aktar effiċjenti tal-fondi mill-Fond Soċjali Ewropew (FSE) għar-reġjuni u l-awtoritajiet lokali. Permezz ta’ dan ikun jista’ jiġi żgurat li l-awtoritajiet lokali u reġjonali jirċievu l-flus li jkollhom bżonn malajr u b’mod dirett u jkunu jistgħu jikkoordinaw aħjar il-mod ta’ kif qed jintużaw il-fondi;

Bidliet fis-suq tax-xogħol

17. jenfasizza li s-suq tax-xogħol kemm fl-Istati Membri individwali kif ukoll fl-Unjoni Ewropea kollha qed jiffaċċja diversi żviluppi;

18. jinnota li llum il-ġurnata kważi l-ebda ħaddiem ma jibqa’ fl-istess impjieg għal ħajtu kollha. Studju li sar fl-2005 wera kif il-ħaddiema kellhom medja ta’ madwar erba’ impjiegi qabel ma rtiraw (2). Ħafna ħaddiema jsibu ruħhom f’xogħol li xi drabi jħaddimhom u xi drabi le u x-xogħol prekarju qed jiżdied.Għaldaqstant isejjaħ għal bilanċ, li jiffavorixxi lill-ħaddiem, bejn fuq naħa l-bżonn fundamentali li jkun hemm sigurtà soċjali, u fuq in-naħa l-oħra l-flessibilità meħtieġa fis-suq tax-xogħol (skont il-kunċett tal-“flessigurtà”);

19. huwa tal-fehma li l-mobilità fl-impjieg taqdi rwol importanti u llum il-ġurnata l-ħaddiema żgħażagħ bi kwalifiki għolja huma lesti li jilqgħu l-isfidi ġodda fuq ix-xogħol. Dawk li jkunu aktar flessibbli fil-livell professjonali u territorjali jkunu aktar kapaċi jadattaw għal sitwazzjonijiet ġodda u jiksbu ħiliet ġodda;

20. jiġbed l-attenzjoni għall-fatt li t-tixjiħ tal-popolazzjoni qed jiżdied b’rata mgħaġġla u l-forza tax-xogħol tal-Unjoni Ewropea jaf tkun naqset b’20 miljun ruħ sal-2030 (3). Għalhekk jeħtieġ li minn issa nibdew inħarrġu lill-ħaddiema b’biżżejjed ħiliet sabiex fil-futur ikunu jistgħu jipparteċipaw fis-suq tax-xogħol. Jeħtieġ li niżguraw l-aċċess għall-edukazzjoni u għal aktar taħriġ. Fl-istess waqt hemm bżonn ta’ sistemi intelliġenti tal-kontroll tal-migrazzjoni li jqisu l-bżonnijiet tal-individwi, tal-pajjiżi ospitanti u tal-pajjiżi tal-oriġini;

21. jiġbed l-attenzjoni għall-fatt li l-għaxar snin li ġejjin ser jaraw domanda dejjem tiżdied għal forza tax-xogħol bi kwalifiki għoljin, li kapaċi tadatta tajjeb u b’diversi ħiliet (mhux biss tekniċi iżda wkoll soċjali u kulturali bħal pereżempju ħiliet fil-komunikazzjoni u fis-sejba ta’ soluzzjoni għall-kunflitti). Id-differenza bejn il-livelli mistennija minn ħaddiema f’impjiegi “li ma jitolbux kwalifiki” u dawk li jitolbu “livell medju ta’ kwalifiki” qed tonqos. B’mod ġenerali dawn l-impjiegi qed jitolbu kwalifiki dejjem iktar għolja u d-domanda għall-attivitajiet li jirrikjedu livell baxx ta’ kwalifiki qed tonqos. Fl-istess waqt qed tiżdied il-paga għal impjiegi li jitolbu kwalifiki għolja filwaqt li l-pagi għal impjiegi li jitolbu inqas kwalifki qed jonqsu. Din il-polarizzazzjoni fis-suq tax-xogħol għandha tirriżulta f’politika tal-pagi bbażata fuq il-produttività sabiex jiġu evitati s-setturi ta’ paga baxxa. Jeħtieġ li jsiru l-isforzi neċessarji sabiex jintużaw il-kwalifiki disponibbli biex in-nies jingħataw l-opportunità li jkunu mobbli;

L-antiċipazzjoni tal-ħiliet tal-futur

22. jinkoraġġixxi l-iżvilupp ta’ għodda tat-tbassir u antiċipazzjoni trasparenti mill-Istati Membri li huma jkunu jistgħu jużaw biex jippromovu l-ħolqien ta’ impjiegi ġodda li jirrikjedu għarfien sostanzjali u jiżviluppaw it-taħriġ skont liema ħiliet jirrikjedi s-suq tax-xogħol;

23. jirrakkomanda li jintużaw miżuri kwantitattivi kif ukoll kwalitattivi sabiex l-istrumenti ta’ tbassir ikunu affidabbli u effiċjenti. B’hekk it-tbassir li jsir dwar liema ħaddiema u ħiliet ser ikun hemm domanda għalihom fis-suq tax-xogħol ikun affidabbli;

24. huwa tal-fehma li sabiex il-ħaddiema jkunu kompetittivi fis-suq tax-xogħol jeħtieġ li l-ewwel u qabel kollox ikunu flessibbli, li jirreaġixxu għal bidliet mhux mistennija u li jkollhom kwalitajiet komunikattivi (4). Fl-istess waqt il-kundizzjonijiet qafas għandhom jitfasslu btali mod li l-flessibbiltà ma tkunx ta’ piż fuq il-ħaddiema biss. Għalhekk l-awtoritajiet pubbliċi fuq diversi livelli u l-imsieħba soċjali flimkien għandhom jiżviluppaw ideat bħal pereżempju l-bżonn li jinstab bilanċ bejn is-sigurtà soċjali u l-flessibbiltà tas-suq tax-xogħol. Jeħtieġ li jiġi kkunsidrat ukoll il-fatt li fi ħdan is-suq intern tal-UE mgħandhiex titħeġġeġ il-kompetizzjoni għall-aktar standard baxx;

25. jitlob li tissaħħaħ il-kooperazzjoni bejn l-intrapriżi, l-istituzzjonijiet tat-taħriġ ġenerali u vokazzjonali, il-lokalitajiet, ir-reġjuni u l-gruppi ta’ interess. Jeħtieġ li titħeġġeġ il-kooperazzjoni l-ewwel u qabel kollox bejn l-intrapriżi u l-istituzzjonijiet tat-taħriġ ġenerali u professjonali sabiex jinħolqu sħubijiet li jissodisfaw id-domanda għall-kwalifiki fuq perijodu medju. Barra minn hekk bil-għajnuna ta’ studji kwalitattivi tista’ tinkiseb informazzjoni importanti dwar x’qed jistenna min iħaddem mill-istudenti u l-gradwati;

26. jappoġġja l-fehma tal-Kummissjoni li informazzjoni addizzjonali dwar is-sitwazzjoni fl-Istati Membri tal-UE hija rekwiżit importanti sabiex ikunu jistgħu jinstabu tweġibiet politiċi għall-isfidi li qed niffaċċjaw;

27. jitlob lill-Kummissjoni Ewropea tkompli ssaħħaħ il-kollaborazzjoni tagħha mas-Cedefop (Ċentru Ewropew għall-Iżvilupp tat-Taħriġ Professjonali) kif ukoll li tuża r-riżultati tar-riċerka li jwettaq, sabiex tiżgura li l-ħiliet ġodda meħtieġa fis-suq tax-xogħol jiġu identifikati u antiċipati fiż-żmien;

28. jiġbed l-attenzjoni għall-fatt li hija u tinġabar u tiġi użata l-informazzjoni għandhom jitqiesu d-differenzi reġjonali għax dan huwa l-uniku mezz ta’ kif nistgħu niżguraw li qed jittieħdu l-miżuri prattiki li huma adatti għar-reġjuni speċifiċi tal-Istati Membri differenti tal-UE;

Ir-rwol tal-edukazzjoni u t-taħriġ kontinwu

29. jemmen li l-edukazzjoni u t-taħriġ kontinwu ġenerali u vokazzjonali jaqdu rwol importanti ħafna fil-ħidma sabiex niżguraw li l-ħaddiema fis-suq tax-xogħol tal-futur ikollhom il-ħiliet meħtieġa. L-universitajiet u l-istabbilimenti edukattivi l-oħra ġenerali u vokazzjonali għandhom jagħrfu li l-ksib tal-ħiliet meħtieġa fuq ix-xogħol huwa importanti daqs kemm hija l-edukazzjoni bażika tat-tfal u ż-żgħażagħ;

30. jiġbed l-attenzjoni għall-ħtieġa li jiġu ppjanati u implimentati strateġiji u miżuri ta’ politika maħsuba biex isaħħu t-taħriġ matul il-ħajja u jżidu l-flessibbiltà u s-sigurtà fix-xogħol;

31. jenfasizza li l-postijiet tax-xogħol li jeżistu għandhom jinżammu u għandu jsir investiment fihom. Għalhekk l-intrapriżi għandhom ir-responsabbiltà li jiżguraw li l-ħaddiema jirċievu l-edukazzjoni u t-taħriġ interni li għandhom bżonn. It-taħriġ kontinwu jżid il-produttività u t-tkabbir ekonomiku. L-Unjoni Ewropea u l-Istati Membri jeħtieġ li jużaw approċċ ikkoordinat f’dan ir-rigward sabiex jipprovdu l-inċentivi għan-negozji u jippromovu t-taħriġ kontinwu;

32. huwa tal-fehma li l-proċessi ta’ Bolonja u Kopenħagen ġabu magħhom progress importanti fl-edukazzjoni Ewropea. Fil-futur, is-suq tax-xogħol tal-Unjoni Ewropea ser jitlob aktar ħiliet u għalhekk, fl-interess tal-mobilità tal-ħaddiema, huwa importanti li l-kwalifki jiġu rikonoxxuti aħjar fl-Istati Membri individwali;

33. jiġbed l-attenzjoni għall-fatt li sas-sena 2020, il-proporzjon tal-impjiegi li ser jitolbu livelli għoljin ta’ edukazzjoni għandu jiżdied minn 25,1 % għal 31,3 % (5). Min-naħa l-oħra r-riskju tanumru aktar milli meħtieġ taħaddiema kwalifikati għandna nilqgħulu. Għalhekk flimkien maż-żieda fil-kwalifiki għoljin, il-ħiliet li ser ikollu bżonn is-suq tax-xogħol għandhom jiġu antiċipati fiż-żmien opportun sabiex ikun hemm provvista biżżejjed ta’ impjiegi li jitolbu kwalifiki għoljin sabiex b’hekk jinkiseb bilanċ bejn il-provvista u d-domanda;

34. huwa tal-fehma li l-implimentazzjoni tal-Qafas Ewropew tal-Kwalifiki għandu jżid it-trasparenza tal-kwalifiki, jiffaċilita l-aċċess għal aktar taħriġ u jippromovi l-flessibbiltà u l-mobilità tal-ħaddiema. F’dan il-kuntest, b’mobilità m’għandniex nifhmu biss il-mobilità bejn l-intrapriżi differenti iżda wkoll fi ħdan l-istess intrapriżi;

35. ifakkar li jeħtieġ li tinstab soluzzjoni adatta sabiex l-edukazzjoni ta’ dawk li mhumiex ċittadini tal-UE u tal-migranti tiġi rikonoxxuta sabiex il-ħiliet li jġibu magħhom ma jintilfux. B’rabta ma’ dan, il-kooperazzjoni internazzjonali (pereżempju mal-pajjiżi tal-migranti sabiex jiġi miġġieled il-brain drain) taqdi rwol importanti ħafna;

36. jemmen li t-trasferiment tal-ħiliet għandu jibda mit-tfulija għax il-volontà għat-tagħlim tul il-ħajja tibda tinbena sa mill-edukazzjoni inizjali li jirċievu t-tfal. F’din il-fażi tal-ħajja tagħhom, b’mod partikolari, it-tfal ikollhom il-kapaċità li jiksbu l-ħiliet b’rata mgħaġġla u b’aktar faċilità;

37. huwa tal-fehma li permezz tal-kooperazzjoni bejn l-intrapriżi u l-istituzzjonijiet edukattivi ġenerali u vokazzjonali tista’ titjieb ir-relazzjoni bejn il-kwalifiki u l-ħiliet li hemm bżonn u l-impjiegi disponibbli billi jitfassal u jiġi implimentat programm dwar il-ħiliet elettroniċi fil-livell tal-Unjoni Ewropea, li jista’ jiġi adattat fil-livell lokali u reġjonali għal ħtiġijiet u ċirkustanzi differenti. Permezz tal-apprendistati u l-ġranet ta’ introduzzjoni jistgħu jinkisbu ħiliet addizzjonali u tinkiseb l-ewwel esperjenza tad-dinja tax-xogħol;

38. jemmen li jagħmel sens li jiġi kkunsidrat il-ħolqien ta’ Karta tal-Unjoni Ewropea tal-Apprendistat sabiex iż-żgħażagħ jingħataw aktar drittijiet fejn jidħlu l-ksib u r-rikonoxximent tal-esperjenza tax-xogħol tagħhom u b’hekk isibuha aktar faċli li jibdew il-ħajja tax-xogħol;

Il-koeżjoni soċjali

39. huwa tal-fehma li b’mod ġenerali jeħtieġ li tingħata aktar attenzjoni lill-kwalità tax-xogħol fil-livell tal-UE. B’rabta ma’ dan jeħtieġ li niftakru li l-ħolqien tax-xogħol deċenti ilu wieħed mill-objettivi tal-Għanijiet tan-NU ta’ Żvilupp tal-Millennju sa mill-2008;

40. jenfasizza li t-tkabbir u l-impjieg mhumiex biżżejjed biex iwasslu lill-Unjoni Ewropea għat-triq tal-irkupru. Jeħtieġ li jiġu żviluppati miżuri oħra li jaqdu l-koeżjoni soċjali;

41. ifakkar li dawk kollha li minħabba l-interessi differenti jew il-kapaċitajiet fiżiċi u mentali tagħhom mhumiex adatti għas-suq tax-xogħol li jitlob kwalifiki għoljin, għandu jkollhom garanzija ta’ aċċess għas-suq tax-xogħol, billi jingħataw l-appoġġ meħtieġ huma u jfittxu x-xogħol u permezz ta’ programmi ta’ għajnuna u, jekk ikun hemm bżonn, ta’ paga deċenti, u fl-Istati Membri fejn hemm regoli simili għandha tiġi żgurata l-paga minima;

42. isejjaħ għall-parteċipazzjoni ugwali tal-irġiel u tan-nisa fis-suq tax-xogħol permezz tat-tneħħija tal-ostakli kollha sabiex dan ikun jista’ jseħħ, element ċentrali f’dan ir-rigward huwa t-tneħħija tad-differenzi persistenti fil-pagi bejn is-sessi (“gender pay gap”);

43. ifakkar li t-tixjiħ tal-popolazzjoni ser iġib miegħu żieda fid-domanda għall-persunal fis-settur tal-kura u s-settur soċjali u dan ser ifisser żieda fl-opportunitajiet ta’ xogħol fil-qasam għalhekk huwa importanti li jittieħdu l-miżuri ta’ taħriġ li hemm bżonn u li jkun hemm kooperazzjoni mill-qrib fil-livell tal-Unjoni Ewropea sabiex ikun jista’ jiġi indirizzat kwalunkwe nuqqas ta’ bilanċ bejn il-provvista u d-domanda;

44. jissuġġerixxi li jiġu appoġġjati forom ta’ impjiegi b’ħinijiet tax-xogħol flessibbli li jkunu adatti għall-ħiliet u s-sitwazzjoni tas-saħħa ta’ impjegati anzjani; b’hekk l-anzjani, b’mod speċjali, ikunu jistgħu jibqgħu fis-suq tax-xogħol sa kemm jilħqu l-età tal-pensjoni;

45. huwa tal-fehma li permezz tal-kooperazzjoni bejn l-awtoritajiet lokali u reġjonali, in-negozji u l-istituzzjonijiet edukattivi ġenerali u vokazzjonali diġà jistgħu jibdew jitħaddmu mudelli ta’ suċċess għat-taħriġ kontinwu, ir-rikonoxximent tal-esperjenza professjonali, iż-żieda fil-ħiliet u l-opportunitajiet tal-impjieg. Il-Kumitat jilqa’ l-ġabra u l-pubblikazzjoni ta’ dawn il-mudelli tal-aqwa prattika. Barra minn hekk, jinħtieġ li jsir investiment sostanzjali bil-għan li l-aqwa prattika tissaħħaħ sabiex tkun tista’ tintuża minn kulħadd għall-promozzjoni ta’ kunċetti, materjal għat-tagħlim u metodi tat-tagħlim u t-taħriġ għall-edukazzjoni ġenerali u vokazzjonali. Bis-saħħa tagħhom, il-ħiliet meħtieġa fil-post tax-xogħol jistgħu jiġu żviluppati mingħajr ma l-awtoritajiet lokali jkollhom wisq spejjeż żejda (billi l-użu personalizzat tal-ICT jinxtered fuq skala wiesgħa);

46. jistqarr li l-istrumenti finanzjarji disponibbli (il-Fond Soċjali Ewropew u l-Fond Ewropew għall-Iżvilupp Reġjonali) jeħtieġ li jiġu adattati sabiex bil-għajnuna tagħhom ikunu jistgħu jiġu indirizzati l-isfidi tal-kundizzjonijiet dejjem jinbidlu tas-suq tax-xogħol.

Brussell, 3 ta’ Diċembru 2009. Il-President tal-Kumitat tar-Reġjuni Luc VAN DEN BRANDE

(1) Skont it-tbassir tar-rebbiegħa tal-Kummissjoni Ewropea tal-4 ta’ Mejju 2009, fl-2010, ir-rata tal-qgħad tal-UE ser tkun laħqet il-11 %. Kemm fl-UE kif ukoll fiż-żona tal-euro, din is-sena l-impjieg mistenni jonqos b’madwar 2,5 % u b’1,5 % ieħor fl- 2010. Dan ifisser li ser jintilfu madwar 8,5 miljun post tax-xogħol fi żmien sentejn. Fil-perijodu ta’ bejn l-2006 u l-2008 nħolqu kważi 9,5 miljun impjieg ġdid. http://europa.eu/rapid/pressReleasesAction.do?reference=IP/09/693&format=HTML&aged=0&language=MT&guiLanguage=en

(2) Ewrobarometru 64.1 dwar il-mobilità ġeografika u tas-suq tax-xogħol – Settembru 2005.

(3) Il-Kunsill tal-Unjoni Ewropea, Opinjoni Konġunta EMCO-SPC Ix-xjuħija attiva 9269/07, Mejju 2007.

(4) Origins and Consequences of Changes in Labour Market Skill Needs. Considerations from a European Perspective. Rapport analitiku għall-Kummissjoni Ewropea, imħejji mill-European Expert Network on Economics of Education (EENEE), www.education-economics.org, p. 25.

(5) COM(2008) 868 finali, p. 9.